Теодор Траянов
Скитнишка песен

chitanka.info

Прелитат облаците есенни,

над мен разкъсани шумят,

като мечти от скръб разнесени

над някой черен кръстопът.

Към юг се носят! Там небето

прегръща моя роден кът,

там в лед погребах си сърцето,

целунах мойта първа смърт.

Там волен вятърът люлее

дълбоки сини лесове,

до златен вир русалка пее,

неверния другар зове.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.